መንግሥት አራት የመፍትሔ አማራጭ ሐሳቦችን አቀረበ፡፡
ባሕር ዳር፡ ሚያዝያ 20/2012 ዓ.ም (አብመድ) በኮሮና ወረርሽኝ ምክንያት ሀገር አቀፍ ምርጫ ማካሄድ ባለመቻሉ የኢትዮጵያ መንግሥት ሕገ መንግሥት ማሻሻል፣ የሕዝብ ተወካዮች ምክር ቤትን መበተን፣ የአስቸኳይ ጊዜ አዋጅ ማወጅ፣ ሕገ መንግሥትን መተርጎም የሚሉ አማራጭ የመፍትሔ ሐሳቦችን አቀረበ፡፡ጠቅላይ ሚኒስትር ዐብይ አህመድ (ዶክተር) ከተፎካካሪ የፖለቲካ ፓርቲዎች ጋር ውይይት እያካሄዱ ነው፡፡ ውይይቱ በኮሮና ወረርሽኝ ምክንያት እንዲራዘም ቦርዱ ስለጠየቀው ሀገራዊ ምርጫ እና በሕግ አማራጮች ላይ ያተኮረ ነው፡፡በኢትዮጵያ ሕገ መንግሥት ድንጋጌ መሠረት እስከ ነሐሴ ወር መጨረሻ ድረስ አጠቃላይ ምርጫ የማካሄድ ግዴታ ቢኖርበትም በወረርሽኙ ምክንያት ላልተወሰነ ጊዜ መራዘሙ ይታወሳል፡፡ በመሆኑም ሕገ መንግሥታዊ ሥርዓቱን ከነባራዊ እውነታው በማያፋልስ መልኩ ማስኬድ የሚያስችሉ አራት የመፍትሔ አማራጮች ቀርበዋል፡፡ የቀረቡት የመፍትሔ አማራጮችም የሕዝብ ተወካዮች ምክር ቤትን መበተን፣ የአስቸኳይ ጊዜ አዋጅ ማወጅ፣ ሕገ መንግሥት ማሻሻል፣ ሕገ መንግሥት መተርጎም ናቸው።የመፍትሔ አማራጮቹ ሕገ መንግሥታዊ ሥርዓቱን የማያፋልስ፣ የመንግሥትን ቀጣይነት የሚያረጋግጥ፣ ለወረርሽኙ የሚሰጠውን ምላሽ የማያደናቅፍ፣ ሁሉን አቀፍ፣ ተዓማኒና ነጻ ምርጫ ማካሄድ የሚያስችል፣ የሞራል እና የፖለቲካ ቅቡልነት ኖሮት በሀገር አቀፍ ደረጃ ተፈጻሚ እንዲሆኑ በሚያስችል መስፈርት የቀረቡ ናቸው፡፡ዘጋቢ፡- በለጠ ታረቀኝ -ከአዲስ አበባ